**Ministru kabineta noteikumu “Par Latvijas Republikas un Eiropas Komisijas finansēšanas nolīgumu par Atveseļošanas un noturības mehānismu” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta[[1]](#footnote-1) mērķis ir apstiprināt finansēšanas nolīgumu ar Eiropas Komisiju (turpmāk – EK), kas tiek noslēgts un ir nepieciešams, lai Latvija saņemtu tai piešķirto Eiropas Savienības (turpmāk – ES) Atveseļošanas un noturības mehānisma (turpmāk – ANM) finansējumu 1,82 mljrd. EUR apmērā.Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar [Eiropas Parlamenta un Padomes 2021. gada 12. februāra regulas (ES) Nr. 2021/241, ar ko izveido Atveseļošanas un noturības mehānismu](https://eur-lex.europa.eu/legal-content/LV/TXT/PDF/?uri=CELEX:32021R0241&from=EN) 23. panta 1. punktu, dalībvalstij ar EK ir jāslēdz finansēšanas nolīgums par ANM granta daļas piešķīrumu. Saskaņā ar Ministru kabineta iekārtas likuma 31. panta pirmās daļas 2. punktu, Ministru kabinets (turpmāk – MK) var izdot ārējus normatīvos aktus, lai apstiprinātu starptautisko līgumu vai tā projektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ANM ir jauna,  EK centralizēti pārvaldīta budžeta programma, kas izveidota papildus 2021. – 2027. gada plānošanas perioda ES daudzgadu budžetam. Tās mērķis – atbalstīt reformas un investīcijas, kas saistītas ar pāreju uz zaļo un digitālo ekonomiku, kā arī mazināt krīzes radīto sociālo un ekonomisko ietekmi. Lai saņemtu ANM finansējumu, Finanšu ministrija sadarbībā ar nozaru ministrijām, Valsts kanceleju, Iepirkumu uzraudzības biroju, Finanšu izlūkošanas dienestu un Valsts ieņēmumu dienestu izstrādāja ANM plānu, saskaņojot to ar EK. ANM plāna apstiprināšanas gaita:1. 2021. gada 27. aprīlī nacionālais ANM plāna projekts apstiprināts MK, iesniegšanai EK (prot. Nr. 36 27. §).
2. 2021. gada 30. aprīlī ANM plāns oficiāli iesniegts EK.
3. 2021. gada 22. jūnijā EK sniedza pozitīvu vērtējumu par ANM plānu.
4. 2021. gada 13. jūlijā ANM Padomes īstenošanas akts apstiprināts Ekonomikas un finanšu lietu padomē.

ANM plāns paredz ieguldījumus sešās jomās:1. Klimata mērķu sasniegšanā - 37 % (676,2 milj. EUR);
2. Digitālajā transformācijā - 20 % (365,2 milj. EUR);
3. Nevienlīdzības mazināšanā - 20% (370 milj. EUR);
4. Ekonomikas transformācijā un produktivitātes reformā - 11 % (196 milj. EUR);
5. Veselības nozarē – 10 % (181,5 milj. EUR);
6. Likuma varas stiprināšanā – 2 % (37 milj. EUR).

2021. gada 13. jūlijā ANM plāns ir apstiprināts Eiropas Savienības Padomē (turpmāk – EP).Noteikumu projekts paredz Ministru kabineta līmenī apstiprināt finansēšanas nolīgumu ar EK.Ņemot vērā, ka jau ANM plāna izstrādes sākumā MK konceptuāli lēma[[2]](#footnote-2), ka ANM plāna izstrādes koordinējošo funkciju nodrošina Finanšu ministrija, tad šobrīd, šim procesam noslēdzoties un uzsākot ANM plāna īstenošanas fāzi, ir būtiski nodrošināt darbību pēctecību un, ņemot vērā MK iepriekš lemto, pilnvarot finanšu ministru parakstīt Latvijas Republikas un EK nolīgumu par ANM finansēšanu. Minētais nolīgums faktiski papildina [Eiropas Parlamenta un Padomes 2021. gada 12. februāra regulā (ES) Nr. 2021/241, ar ko izveido Atveseļošanas un noturības mehānismu](https://eur-lex.europa.eu/legal-content/LV/TXT/PDF/?uri=CELEX:32021R0241&from=EN) ietvertos nosacījumus un nosaka detalizētāk atskaites kārtību EK par šo nosacījumu ievērošanu, tai skaitā ANM plānā noteikto mērķu sasniegšanu.  |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | ANM plāna ieviešanā iesaistītās institūcijas.Tiesiskais regulējums nosaka kārtību, kādā dalībvalsts atskaitās EK par nacionāli izvirzīto ANM plāna mērķu sasniegšanu un nodrošina atbilstošas informācijas apmaiņas veikšanu ANM plāna īstenošanas ietvaros.  |
| 2. | Tiesiskā regulējuma ietekme uz tautsaimniecību un administratīvo slogu | Latvija saņems ANM finansējumu 1,82 mljrd. EUR apmērā.Nozīmīgi ieguldījumi plānoti energoefektivitātes jomā – daudzdzīvokļu ēku siltināšanā un energoefektivitātes palielināšanā visā Latvijā. Paredzēti arī ieguldījumi elektrības tīklos un infrastruktūrā, kas potenciāli ļaus samazināt patērētājiem elektroenerģijas cenu par 3% – 5%. Tāpat paredzētas būtiskas investīcijas uzņēmumu energoefektivitātes palielināšanai, ar finanšu instrumentu palīdzību sniedzot iespēju uzņēmējiem veidot uzņēmējdarbības infrastruktūras energoefektivitātes projektus.Būtisks atbalsts paredzēts Latvijas iedzīvotāju digitālo prasmju apmācībai visos līmeņos, sākot no bērniem un senioriem un beidzot ar pieaugušajiem. Vienlaicīgi plānotas investīcijas procesu digitalizācijai uzņēmumos, piemēram, vadības, grāmatvedības, iekšējo resursu pārvaldības sistēmu modernizēšanai. Paredzēts atbalsts finanšu instrumentu veidā komersantu digitalizācijai, sniedzot atbalstu iekšējo resursu pārvaldības un loģistikas rīku attīstīšanai un digitalizācijai.Nozīmīgas investīcijas plānotas valsts un reģionālas nozīmes autoceļu attīstībā. Savukārt, piemēram, ar industriālo zonu palīdzību paredzēts nodrošināt labi apmaksātu darbavietu izveidi reģionos. Tāpat reģionos plānots palielināt mājokļu pieejamību, attīstot īres dzīvokļu fondu. Plānots atbalsta palielinājums sociālajiem un nodarbinātības pakalpojumiem, palielinot finansējumu deinstitucionalizācijas pasākumiem.Slimnīcu līmeņošanas reformas ietvaros plānoti ieguldījumi ambulatoro un stacionāro pakalpojumu attīstībā vismaz 10 lielo slimnīcu un 40 sekundāro ambulatoru pakalpojumu sniedzēju infrastruktūras stiprināšanā un vides pieejamībā.Atbalsts tiks sniegts arī inovāciju un privāto investīciju izpētē un attīstības veicināšanā, papildus ieguldot Klasteru programmā, kuras ietvaros tiktu radīti jauni, zinātniski ietilpīgi inovatīvi produkti, veicināta uzņēmēju, zinātnieku un augstskolu sadarbība. Līdzekļi tiks novirzīti arī augstskolu pārvaldības reformai un atbalstam zinātnei un pētniecībai, doktorantūras zinātniskā potenciāla atjaunošanai.Tāpat ieguldījumi plānoti ekonomisko noziegumu izmeklēšanas kapacitātes stiprināšanai, tiesībsargājošo iestāžu darbinieku apmācībai, sākot no policistiem un beidzot ar augstākās tiesas tiesnešiem.Noteikumu projekts pēc būtības nemaina ANM plāna ieviešanā iesaistītām institūcijā tiesības un pienākumus, kā arī neietekmē administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekts šo jomu neskar. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Finansēšanas nolīgums ar EK par Atveseļošanas un noturības mehānismu tiek slēgts saskaņā ar [Eiropas Parlamenta un Padomes regulas (ES) 2021/241 (2021. gada 12. februāris), ar ko izveido Atveseļošanas un noturības mehānismu](https://eur-lex.europa.eu/legal-content/LV/TXT/PDF/?uri=CELEX:32021R0241&from=EN) 23.panta 1.punktu. |

|  |
| --- |
| **1. tabulaTiesību akta projekta atbilstība ES tiesību aktiem** |
| Noteikumu projekts šo jomu neskar. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts neskar sabiedrības pārstāvju intereses, tomēr tie varēja līdzdarboties noteikumu projekta izstrādē, sniedzot atzinumu pirms tā iesniegšanas apstiprināšanai MK. Noteikumu projekts pirms tā iesniegšanas apstiprināšanai MK 2021. gada 5. augustā tika publicēts Finanšu ministrijas tīmekļa vietnē https://www.fm.gov.lv/lv/es-publiskas-konsultacijas un tīmekļa vietnē https://www.esfondi.lv/sabiedribas-lidzdaliba. |
| 2. | Sabiedrības līdzdalība projekta izstrādē | Noteikumu projekta izstrādes laikā nav saņemti sabiedrības pārstāvju ieteikumi vai iebildumi. |
| 3. | Sabiedrības līdzdalības rezultāti | Noteikumu projekta izstrādes laikā nav saņemti sabiedrības pārstāvju ieteikumi vai iebildumi. |
| 4. | Cita informācija | Paša ANM plāna satura izstrādes pamatā ir nozaru politikas plānošanas dokumenti – katra plānošanas dokumenta ietvaros ir notikušas publiskās apspriedes, kuru ietvaros visām ieinteresētajām pusēm, t.sk. sociālajiem partneriem, ir bijusi iespēja izteikt savu viedokli par plānošanas dokumentu saturu un tajā definētajiem mērķiem. Tāpat sabiedrības līdzdalība nodrošināta, organizējot tematiskās diskusijas 2020.gada 10.-14.decembrī, kur pārstāvētas gan nozaru ministrijas, gan sociālie un sadarbības partneri, kā arī 2020.gada 18.decembrī ir notikušas diskusijas ar sociālajiem partneriem Nacionālā trīspusējās sadarbības padomē.Papildus arī 2021.gada 13.janvārī ir notikusi politiska un ierēdnieciska līmeņa diskusija ar nevalstiskajām organizācijām.Savukārt, no 2021.gada 8.februāra līdz 9.martam ikvienam interesentam ir bijusi iespēja, iepazīstoties ar sagatavoto Latvijas ANM plāna projektu, izteikt savu viedokli un komentārus, piedaloties [ANM plāna projekta sabiedriskajā apspriešanā.](https://www.fm.gov.lv/lv/eiropas-savienibas-atveselosanas-un-noturibas-mehanisma-plans)Tāpat tika organizētas atkārtotas tematiskās diskusijas 2021.gada 8.-12.martā, kur pārstāvētas gan nozaru ministrijas, gan sociālie un sadarbības partneri. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Plānots, ka ANM administrēšana tiks nodrošināta esošo amata vietu ietvaros, nepalielinot kopējo amata vietu skaitu resorā. Minētais jautājums ir skatāms kontekstā ar Finanšu ministrijai dotā uzdevuma izpildi par administratīvā sloga novērtējumu ANM plāna izpildes nodrošināšanai[[3]](#footnote-3), kas nav tiešā veidā saistīts ar šo Ministru kabineta noteikumu virzību.  |
| 3. | Cita informācija | Nav |

Finanšu ministrs J. Reirs

Naudiņa 67095631

laura.naudina@fm.gov.lv

1. Noteikumu projekts “Par Latvijas Republikas un Eiropas Komisijas finansēšanas nolīgumu par Atveseļošanas un noturības mehānismu” [↑](#footnote-ref-1)
2. atbilstoši MK 2020.gada 18.augusta protokollēmuma Nr.49 39.§ “Informatīvais ziņojums “Par Eiropas Atveseļošanas un noturības mehānismu” 2.punktam [↑](#footnote-ref-2)
3. atbilstoši MK 2021.gada 4.februāra protokollēmuma Nr.12 27.§ “Informatīvais ziņojums “Par Eiropas Savienības Atveseļošanas un noturības mehānisma plāna projektu” 10.punktam [↑](#footnote-ref-3)